次韵和王鞏六首  其一
作者：蘇軾
朝代：宋

paragraphs: 君談陽朔山，不作一錢直。
巌藏兩頭蛇，瘴落千仞翼。
雅宜驩兜放，頗訝虞舜陟。
暫來已可畏，覽鏡憂面黑。
況子三年囚，苦霧變飲食。
吉人終不死，仰荷天地德。
我來黄岡下，敧枕江流碧。
江南武昌山，向我如咫尺。
春蔬黄土軟，凍筍蒼崖坼。
茲行我累君，乃反得安宅。
遥知丹穴近，爲劚勾漏石。
他年分刀圭，名字挂仙籍。